উইজডেন বর্ষসেরা ক্রিকেটার

উইজডেন বর্ষসেরা ক্রিকেটার () ‘ক্রিকেটের বাইবেল’ নামে পরিচিত উইজডেন ক্রিকেটার্স অ্যালমেনাক কর্তৃক বার্ষিকাকারে নির্বাচিত ক্রিকেটারদেরকে প্রদেয় সম্মাননাবিশেষ। এরজন্য খেলোয়াড়দের পূর্বের বছরের অসাধারণ সফলতাকে প্রধান নিয়ামক হিসেবে বিবেচনা করা হয়। শুরুতে এ সম্মাননাটি পূর্বেকার ইংরেজ ক্রিকেট মৌসুমে প্রাধান্যবিস্তারকারী ক্রিকেটারদেরকে দেয়া হতো। সনাতনী ধাঁচে বছরের সেরা ক্রিকেটার পুরস্কারটি ১৮৮৯ সাল থেকে অদ্যাবধি প্রদান করা হলেও ১৯০২ সাল থেকে উইজডেন কর্তৃপক্ষ বৈশ্বিকপর্যায়ে প্রতি বছর পাঁচজন ক্রিকেটারকে পুরস্কার প্রদান করে আসছে। এছাড়াও, ২০০৪ সালে উইজডেন বিশ্বের শীর্ষস্থানীয় ক্রিকেটার পুরস্কারটির প্রবর্তন করা হয়। ২০১৫ সালে মঈন আলী, গ্যারি ব্যালেন্স, অ্যাডাম লিথ, অ্যাঞ্জেলো ম্যাথিউস ও জিতেন প্যাটেল বর্ষসেরা ক্রিকেটাররূপে ভূষিত হন।
সনাতনী ধাঁচে বছরের সেরা ক্রিকেটার পুরস্কারটি ১৮৮৯ সালে "বছরের সেরা ছয় বোলার" নামে পরিচিত ছিল। পরবর্তীতে ১৮৯০ সালে "বছরের সেরা নয় ব্যাটসম্যান" ও ১৮৯১ সালে "বছরের সেরা পাঁচ উইকেট-রক্ষক" নামে নামাঙ্কিত হয়। ১৮৯৭ সাল থেকে কিছু উল্লেখযোগ্য ঘটনা বাদে প্রতি বছরই সেরা পাঁচ খেলোয়াড়কে পুরস্কৃত করা হতো। ব্যতিক্রম হিসেবে রয়েছে - প্রথম বিশ্বযুদ্ধ এবং দ্বিতীয় বিশ্বযুদ্ধের দামামা। ১৯১৬ থেকে ১৯১৭ সাল পর্যন্ত কোন প্রথম-শ্রেণীর ক্রিকেট খেলা অনুষ্ঠিত হয়নি। তাসত্ত্বেও, ১৯১৮ ও ১৯১৯ সালে ক্রিকেটপ্রিয় পাঁচজন বিদ্যালয়ের ছাত্রকে পুরস্কার দেয়া হয়েছিল। ১৯৪১ থেকে ১৯৪৬ সাল পর্যন্ত একই কারণে কাউকে পুরস্কৃত করা হয়নি।
২০১২ সালে টিম ব্রেসনান, অ্যালাস্টেয়ার কুক, গ্লেন চ্যাপেল, অ্যালেন রিচার্ডসন এবং কুমার সাঙ্গাকারা বর্ষসেরা ক্রিকেটাররূপে ভূষিত হন। ২০১৩ সালের বর্ষসেরা ক্রিকেটারের মর্যাদা পেয়েছেন - ১৯৩৯ সালের বিজয়ী ডেনিস কম্পটনের নাতি ও ইংল্যান্ডের ক্রিকেটার নিক কম্পটন, দক্ষিণ আফ্রিকার হাশিম আমলা, জ্যাক ক্যালিস ও ডেল স্টেইন এবং ওয়েস্ট ইন্ডিজের মারলন স্যামুয়েলস।
ক্রিকেটের ইতিহাসে দুইজন মহিলা ক্রিকেটার - ক্লেয়ার টেলর (২০০৯) এবং শার্লত এডওয়ার্ডস এ পুরস্কারে ভূষিত হয়েছেন।
ডব্লিউ. জি. গ্রেস, প্লাম ওয়ার্নার এবং জ্যাক হবস - এ তিনজন ক্রিকেটার যথাক্রমে ১৮৯৬, ১৯২১ ও ১৯২৬ সালে একাকী পুরস্কার লাভ করেন। তন্মধ্যে, শেষের দুইজনকে প্রচলিত নিয়মের ব্যতয় ঘটিয়ে দুইবার এ পুরস্কারে ভূষিত করা হয়েছিল। জ্যাক হবসকে ১৯০৯ সালে এ সম্মাননা প্রদান করার পর ১৯২৬ সালে ডব্লিউ. জি. গ্রেসের রেকর্ডসংখ্যক ১২৬টি প্রথম-শ্রেণীর শতরানের রেকর্ড ভঙ্গের প্রেক্ষিতে দ্বিতীয়বারের মতো প্রদান করা হয়েছিল। ১৯০৪ সালে প্লাম ওয়ার্নারকে সম্মাননা প্রদান করা হয়। ১৯২১ সালে দ্বিতীয়বারের মতো এ সম্মাননা লাভের জন্যে তাকে মনোনীত করা হয়। এ পর্যায়ে তিনি নিজস্ব শেষ প্রথম-শ্রেণীর ক্রিকেট মৌসুমে মিডলসেক্স দলকে নেতৃত্ব দিয়ে কাউন্টি চ্যাম্পিয়নশীপের শিরোপা জয়ে প্রভূতঃ ভূমিকা রেখেছিলেন।
ক্রিকেটার এবং প্রবাদপ্রতিম উইজডেন ক্রিকেটার্স অ্যালমেনাকের সূবর্ণজয়ন্তী উপলক্ষে এর প্রতিষ্ঠাতা জন উইজডেনকে তার মৃত্যুর ২৯ বছর পর বিশেষভাবে এ পুরস্কার প্রদান করা হয়।
২০০০ থেকে ২০০৩ সাল পর্যন্ত ইংল্যান্ডের পূর্ববর্তী মৌসুমের তুলনায় বিশ্বব্যাপী ক্রিকেটে খেলোয়াড়দের প্রভাবকে ঘিরে পুরস্কার প্রদান করা হয়। তবে এ সিদ্ধান্ত পাল্টানো হয়। ২০০৪ সালে উইজডেন বিশ্বের শীর্ষস্থানীয় ক্রিকেটার নামে আরও একটি পৃথক পুরস্কারের প্রচলন ঘটানো হয়।
আগস্ট, ২০১৫ সালে আর্থার মরিসের দেহাবসানের পর ১৯৫১ সালের বিজয়ী সনি রামাদিন জীবিত বয়োজ্যেষ্ঠ ক্রিকেটারের মর্যাদা পাচ্ছেন। তবে, ৭৭ বছর যাবৎ দীর্ঘকাল সময় ধরে এ পুরস্কার লাভকারী ১৯১৮ সালের হ্যারি কল্ডার ১৯৯৫ সালে মৃত্যুবরণ করেন। পুরুষ ক্রিকেটারদের মধ্যে কেবলমাত্র হ্যারি কল্ডারই কোন প্রথম-শ্রেণীর ক্রিকেট খেলায় অংশগ্রহণ করেননি। অন্য প্রথম-শ্রেণীর খেলোয়াড়দের মধ্যে উইলফ্রেড রোডস ১৮৯৯ সালের পুরস্কার লাভের পর আরও ৭৪ বছর জীবিত ছিলেন।
ক্রিকেটের ইতিহাসে এ পর্যন্ত সাতজন মহিলা ক্রিকেটার এ পুরস্কার পেয়েছেন। ক্লেয়ার টেলর (২০০৯), শার্লত এডওয়ার্ডস (২০১৪), হিদার নাইট (২০১৮), নাতালি সিভার (২০১৮), অ্যানিয়া শ্রাবসোল (২০১৮), ট্যামি বিউমন্ট (২০১৯) ও এলিসি পেরি (২০২০) এ পুরস্কারে ভূষিত হয়েছেন।
২০১১ সালের জন্য বছরের সেরা পাঁচ ক্রিকেটারের পরিবর্তে চারজন ক্রিকেটারকে মনোনীত করা হয়েছিল। তারা হলেন - তামিম ইকবাল, বাংলাদেশ; ইয়ন মর্গ্যান, আয়ারল্যান্ড; ক্রিস রিড, ইংল্যান্ড এবং জোনাথন ট্রট, ইংল্যান্ড। পাতানো খেলায় সংশ্লিষ্টতার অভিযোগে ৫ম স্থানের জন্য কোন ক্রিকেটারকে নির্ধারণ করা হয়নি।